
A Tudományos Diákköri Dolgozatom témáját a magyar népi formakultúra ihlette. Az
érdeklődésem középpontjába a formaanalógiák felkutatása került, párhuzamok, illetve
kapcsolódások vizsgálata a néprajzi (19. század elejéig), és a kortárs tárgykultúra területén. A
gyűjtésben főként azokat a néprajzi eszközöket kerestem, amelyek valamilyen módon
felkeltették a figyelmemet. (technika, funkció, anyagkombináció stb.)
A kutatásom során igyekeztem megismerkedni a népi kultúra sokszínűségével. Az
általános kutatás során találtam rá a pásztorkultúra tárgyaira, a keresést tovább szűkítve pedig
a borotvatokokra. Megvizsgáltam ezek történetét, fejlődését, fajtáit, díszítését, működését,
majd pedig a mögöttes gondolatiságot. Ezután a gyűjtésből levont konklúziókkal gazdagodva
olyan kortárs tárgyak felkutatásába kezdtem, amelyek funkciójukat tekintve párhuzamba
állíthatóak a borotvatokokkal.
Napjaink tárgykultúrájában ezek a tulajdonságok nem alapvető kritériumok. A mai
fogyasztói társadalomban nem megszokott, hogy egy tárgy kiszolgálja a tulajdonosát egész
élete során, sőt ennél is ritkább, hogy apáról fiúra szálljon. Így tudatosan olyan használati
eszközöket kerestem, melyekre a fent említett tulajdonságok jellemzőek. Ezek után jutottam
el a korunk egyik legfelkapottabb területéhez, a gasztronómiához. A séfek által használt
speciális eszközökön belül a kések, késkészletek tárolása, illetve hordozhatósága keltette fel a
figyelmemet, mivel ezek személyhez kötődnek, egyediek és tulajdonosuk szakmai élete során
végig ragaszkodik hozzájuk.



